**број:06-355-651/19-III**

На основу члана 46. Закона о локалној самоуправи („Службени гласник РС“, број 129/2007 и 83/2014-др.закон, 101/2016-др.закон и 47/2018), члана 70. Статута општине Гаџин Хан („Службени лист града Ниша Ниша“ бр. 10/2019), члана 3. Одлуке о општинском већу општине Гаџин Хан („Службени лист града Ниша“, бр. 83/2008 и 79/2017), члана 171. Закона о општем управном поступку ("Сл. гласник РС", бр. 18/2016 и 95/18), одлучујући по жалби Боривоја Стефановића из Равне Дубраве, против решења Општинске управе општине Гаџин Хан - Службе за привреду и инспекцијске послове, бр: 35-727-1/10-IV/02 од 10.07.2019. године,

Општинско веће општине Гаџин Хан на 29. (двадесетдеветој) седници одржаној 26. децембра 2019. године, доноси

Р Е Ш Е Њ Е

**I ПОНИШТАВА СЕ** решење Општинске управе општине Гаџин Хан – Службе за привреду и инспекцијске послове, бр: 35-727-1/10-IV/02 од 10.07.2019. године.

**II** Обавезује се Боривоје Стефановић из Равне Дубраве да измири трошкове покушаја принудног извршења решења 355-727/10-IV/02 од 08.10.2010. године у износу од 57.200,40 дин, од чега на име ангажовања возила Фиат панда 4.872,00 динара, нисконосеће приколице 50.912,40 динара и једног грађевинског радника 1.416,00 динара, све по основу фактуре број 05/30 од 04 .07.2019. године издате од ЈП Дирекције за изгадњу и комуналне делатности Гаџин Хан.

**III** Трошкове поступка у напред наведеном износу именовани је дужан да уплати у року од 8 (осам) дана од дана пријема овог решења на уплатни рачун општине Гаџин Хан број 840-745151843-03, сврха „трошкови извршења“, по моделу 97 са позивом на број 78-039.

О б р а з л о ж е њ е

Решењем Општинске управе општине Гаџин Хан- Службе за привреду и инспекцијске послове, бр: 355-727-1/10-IV/02 од 10.07.2019. године, Боривоје Стефановић из Равне Дубраве, обавезује се да измири трошкове покушаја принудног извршења спроведеног од стране Службе за привреду и инспекцијске послове,Општинске управе општине Гаџин Хан, на основу Решења бр. 355-727/10-IV/02 од 08.10.2010. године, које је дозвољено Закључком о дозволи извршења број 355-727/10-IV/02 од 25.10.2015. године у износу од 57.200,40 дин, на основу фактуре број 05/30 од 04.07.2019. год., издате од ЈП Дирекције за изгадњу и комуналне делатности Гаџџин Хан као повериоца.

Незадовољан решењем, жалбу је изјавио Боривоје Стефановић из Равне Дубраве.

Жалба је благовремена, допуштена и изјављена од овлашћеног лица.

Жалбом је указао да је решењење којим је обавезан да измири трошкове покушаја принудног извршења закључка о дозволи извршења број 355-727/10 од 5.12.2015. године без икакве спецификације трошкова.

Такође је указао да је у образложењу решења наведено да је принудно извршење заказивано више пута али је отказивано што због временских услова, што због болести инспектора и да је заказано и покушано 25.06.2019. год. у 10 часова, али до извршења није дошло управо због тога што се он није појавио у заказаном термину јер је на позив Клиничког центара Ниш, клинике за кардиоваскуларне болести морао да се јави због здравствених проблема.

У жалби је навео и да од 2017. године не поседује никакву крупну стоку што је комунални инспектор морао да има у виду приликом доношења решења, а тиме би излишна била и изградња било каквог складишта стајског ђубрива.

На основу наведених разлога предлаже Општинском већу општине Гаџин Хан да поништи решење грађевинско комуналног инспектора или исто стави ван снаге јер је засновано на нетачним чињеницама.

Жалба је делимично основана.

Правилно се жалбом указује да првостпени орган у изреци решења није навео спецификацију трошкова принудног извршења.

Увидом у доказе у списима предмета и то у фактуру бр. 05/30 од 04.07.2019. год., издату од ЈП Дирекције за изгадњу и комуналне делатности Гаџин Хан која је ангажована за предузимање радње уместо извршеника, утврђено је да су том приликом настали трошкови у укупном износу од 57.200,40 дин. и то за ангажовања возила Фиат панда 4.872,00 динара, нисконосеће приколице 50.912,40 динара и једног грађевинског радника 1.416,00 динара.

Закон о општем управном поступку у чл. 197. предвиђа да ако се извршеникова обавеза састоји од радње коју може предузети и друго лице, а извршеник радњу не предузме у целини или је предузме делимично, радња се предузима преко другог лица, о трошку извршеника.

Првостепени орган је правилно утврдио у записнику о контролном инспекцијским надзором бр. 355-727/10-IV/02 од 20.02.2019. године да наложене мере извршеник није у потпуности предузео те је ангажовао друго лице- ЈП Дирекцију за извршење радње. С обзиром на чињеницу да су трошкови настали приликом покушаја спровођења извршења првостепеног органа, без значаја су наводи жалиоца да је извршење заказивано више пута, да је одлагано што због болести инспектора што због одсутности самог извршеника из разлога јављања у Клинички центар ради прегледа, те је правилно утврдио обавезу жалиоца на накнаду истих.

У односу на трошкове принудног извршења, без значаја су и наводи жалиоца да од 2017. године не поседује никакву крупну стоку те је излишна изградња било каквог складишта стајског ђубрива, јер је наведене разлоге требало да истакне много раније, у жалби на решење којим је наложена мера изградње.

Са изложеног, а на основу одредби члана 271. став 1. Закона о општем управном поступку донета је одлука као у изреци овог решења.

Против овог решења може се покренути управни спор у року од 30 дана од дана пријема истог.

**ОПШТИНСКО ВЕЋЕ ОПШТИНЕ ГАЏИН ХАН**

Број: 06-355-651/19-III

У Гаџином Хану, дана 26. децембра 2019. године ЗАМЕНИК ПРЕДСЕДНИКА

Дејан Игњатовић